NHL-ennakot 9.12. - Koskinen torjuu Albertan taistelussa | NHL.com
NHL-ennakot 9.12. - Koskinen torjuu Albertan taistelussa
Mikko Koskinen torjuntavuorossa Oilersin ja Flamesin paikalliskamppailussa
NHL:ssä pelataan sunnuntaina seitsemän ottelun kierros, jossa suomalaisia nähtäneen jäällä yhtä vaille kaikissa mittelöissä.
Edmonton Oilersin maalivahti Mikko Koskinen on paljon vartijana Calgary Flamesia vastaan käytävässä kiihkeässä Albertan paikalliskamppailussa. Tuukka Rask pyrkii torjunnoillaan siivittämään joukkueensa voittoon, kun Boston Bruins matkustaa Ottawa Senatorsin vieraaksi. Winnipeg Jets ja Patrik Laine haluavat löytää kadoksissa olleet ylivoimatehonas Philadelphia Flyersia vastaan pelattavassa kotiottelussa.
Dallas Starsin pakkikaksikko Miro Heiskanen - Esa Lindell yrittää pysäyttää Vegas Golden Knightsin liukasliikkeiset hyökkääjät. Kuutamolla viimeisissä otteluissaan vaeltanut Chicago Blackhawks hakee piristystä, kun Montreal Canadiens saapuu vieraaksi United Centeriin.
Koskinen yrittää pysäyttää Flamesin hyökkääjät
Edmontonissa pelattava kauden toinen Albertan taistelu huipentaa sunnuntain kierroksen. Odotettavissa on jälleen tuttua henkistä sodankäyntiä, jota nähtiin marraskuun puolivälissä kauden ensimmäisessä kohtaamisessa, jonka kotijoukkue Flames vei lopulta kypsällä esityksellä nimiinsä maalein 4-2.
Kotijoukkueen veräjänvartijana aloittaa tälläkin kertaa Mikko Koskinen, joka on erinomaisilla otteillaan siirtynyt Oilersin maalivahtien keskinäisessä nokkimisjärjestyksessä ohi Cam Talbotin. Koskinen on voittanut kuluvan kauden 12 startistaan kahdeksan, eikä hänen torjuntaprosenttinsa ole ollenkaan hassumpi (92,5). Isokokoisen vantaalaisen tilillä komeilee lisäksi kaksi nollapeliä.
Bruins tarvitsee Raskin huippupelastuksia
Bruins nappasi lauantaina maukkaan voiton, kun Toronto Maple Leafs kukistui TD Gardenissa maalein 6-3. Ykkössentteri Patrice Bergeronin poissaolo on kuitenkin näkynyt Bruins-miehistön toiminnassa, joka on ailahdellut välillä pahastikin. Etenkin loka-marraskuussa huimassa maalivireessä olleen David Pastrnakin tahti on hiipunut merkittävästi.
Bruins kohtaa sunnuntaina vieraskaukalossa Ottawa Senatorsin, ja Tuukka Rask on hyvin todennäköisesti bostonilaisten aloittavana maalivahtina. Joukkueet ovat kohdanneet toisensa tämän kauden aikana jo kahdesti, ja Rask on torjunut molemmilla kerroilla voiton Bruinsille.
Löytääkö Laine jälleen sihtinsä?
Jälleen on kulunut tovi siitä, kun Patrik Laine on viimeksi heiluttanut maaliverkkoja. Perjantaina St. Louis Bluesia vastaan pelatussa kotiottelussa Jetsin suomalaistykille pedattiin runsaasti maalipaikkoja, mutta tehot jäivät hämmästyttävästi jälleen piippuun. Blues pelasi kurinalaisesti ja nappasi 1-0 voiton maalivahti Jake Allenin huippupelillä.
[Lisää aiheesta: Laine marraskuun ykköstähti]
Sunnuntaina Laineella ja Jetsillä on ohjelmassa kasvojenpesu, kun vieraaksi saapuu Philadelphia Flyers. Asetelma on suomalaislaiturille jälleen otollinen, sillä Flyersilla on viime otteluissaan ollut ongelmia puolustuspelaamisen kanssa.
- Meidän täytyy olla huolellisempia maalipaikoissa. Viime ottelussa homma jäi vähän puolitiehen. Muutamat puolustuspään avainpelaajat tarvitsevat lisäksi aikaa päästä takaisin parhaaseen pelirytmiin. Uskon joukkueen olevan valmiina sunnuntaina, Jetsin päävalmentaja Paul Maurice totesi aamuharjoitusten jälkeen.
Heiskanen ja Lindell Vegasin ritarien kimppuun
Vahvassa myötätuulessa kiitävä Dallas Stars saa sunnuntaina vastaansa Vegas Golden Knightsin, joka kärsi lauantaina 1-5 tappion sisuuntuneen Los Angeles Kingsin kotiluolassa. Stars on noussut neljän peräkkäisen voittonsa myötä Läntisessä konferenssissa viidennelle sijalle, ja Dallasin työskentelyä leimaa tällä hetkellä positiivinen tekemisen meininki.
Tähtipaitojen alakerrassa illasta toiseen kehuja keräävä ykköspakkipari Miro Heiskanen - Esa Lindell uhkuu tällä hetkellä itseluottamusta. Heiskanen iski perjantaina kauden viidennen osumansa, ja Lindell on puolestaan kerännyt monena iltana suurimmat peliminuutit koko Starsin miehistöstä.
- Olen ollut tyytyväinen, miten joukkue on esiintynyt etenkin vierasotteluissa. Peli on pysynyt tiiviinä, ja moni alemman ketjun pelaaja on pystynyt nostamaan tasoaan, Starsin päävalmentaja Jim Montgomery iloitsi.
Onnistuuko Blackhawks löytämään piristystä otteisiinsa?
Kolmen vuoden takainen mestarijoukkue Chicago Blackhawks vaeltaa tällä hetkellä unten mailla ja on poistunut tappion kärsineenä kuudesta viime ottelustaan. Blackhawksin tuore ja samalla liigan tämän hetken nuorin päävalmentaja Jeremy Colliton, 33, on saanut marraskuun alussa alkaneelle pestilleen karmean startin.
Kanadalaisvalmentaja on onnistunut 15 ottelussaan luotsaamaan ryhmänsä voittoon vain kolme kertaa. Homma ei vaan tunnu löytävän oikeita raiteita, ja sen näkee erityisesti avainpelaajien tehottomuudesta. Esimerkiksi Patrick Kane on onnistunut kymmenessä edellisessä ottelussa maalinteossa vain kerran (1+8=9).
Blackhawks saa sunnuntaina United Centeriin vieraita Montrealista, kun Jesperi Kotkaniemen, Artturi Lehkosen ja Antti Niemen tähdittämä Canadiens hakee jo kolmatta peräkkäistä voittoaan.
New Jersey Devilsin hyökkääjä Taylor Hall metsästää edelleen NHL-uransa 200. osumaa. Flyersin hyökkääjä James van Riemsdyk puolestaan tarvitsee yhden maalin tai syöttöpisteen saavuttaakseen urallaan 400. tehopisteen rajan.
Loukkaantumisestaan toipunut Jetsin luottopuolustaja Josh Morrissey on näillä näkymin valmis palamaan kokoonpanoon.